4)

vārdnīcā pievieno šādas definīcijas: “Kapitāls un rezerves (capital and reserves) ietver šādus apakšposteņus: a) Pašu kapitāls (equity capital raised) ietver visus līdzekļus, ko ieguldījuši īpašnieki, sākot ar sākotnējo ieguldījumu un beidzot ar visām turpmākajām īpašumtiesību veidu emisijām, un tas atspoguļo pašu kapitālu pilnā apjomā. b) Pārskata periodā uzkrātā peļņa vai zaudējumi (profit or loss accumulated in the accounting period) ir visa peļņa un visi zaudējumi pašreizējā pārskata perioda peļņas un zaudējumu pārskatā, kas vēl nav pārnesti uz nesadalīto peļņu. c) Pašu kapitālā uzskaitītie ienākumi un izdevumi (income and expenses recognised directly in equity) ir atbilstošais bilances postenis tādu aktīvu un pasīvu pārvērtēšanai, kurus saskaņā ar grāmatvedības sistēmu uzrāda pašu kapitālā, nevis peļņas un zaudējumu pārskatā. d) Līdzekļi no akcionāriem nesadalītajiem ienākumiem (funds arising from income not distributed to shareholders) ir rezerves un citi līdzekļi (piemēram, peļņa vai zaudējumi, kas konstatēti laikposmā starp pārskata perioda beigām un lēmuma pieņemšanu par dividenžu sadali vai iemaksu rezervēs), kas nav sadalīti akcionāriem. e) Speciālie un vispārējie uzkrājumi (specific and general provisions) kredītiem, vērtspapīriem un citu veidu aktīviem. Šādi uzkrājumi ietver visus atskaitījumus par pasliktināšanos un kredītu zudumiem, ciktāl tie nav atskaitīti no tās aktīvu kategorijas, uz kuru tie attiecas statistikas bilancē. Pašu MFI emitētu vērtspapīru turējumi (holdings of own securities by MFIs) attiecas uz vērtspapīriem, kurus emisijas brīdī iegādājies cits ieguldītājs un pēc tam atpircis sākotnējais emitents, un vērtspapīriem, kuru turētājs ir tos emitējis un faktiski paturējis emisijas brīdī. Jāvāc dati par visu veidu pašu turējumiem, proti: — pašu emitēti parāda vērtspapīri turējumā, — pašu kapitāls turējumā, — pašu emitētās NTF akcijas/daļas turējumā. Neto vērtība (net worth) ir bilances balanspostenis (B.90) (EKS 2010, 7.02. punkts). Bilancē uzskaitītoto aktīvu un saistību atlikumi ir novērtēti atbilstošās cenās, kas parasti ir tā datuma dominējošās tirgus cenas, kurā ir sagatavota bilance. Tomēr noteikto pabalstu pensiju shēmā iesaistītajiem darbiniekiem apsolīto pensijas pabalstu līmeni nosaka ar iepriekš saskaņotu formulu. Noteikto pabalstu pensiju shēmas saistības ir līdzvērtīgas apsolīto pabalstu pašreizējai vērtībai, tāpēc noteikto pabalstu pensiju plāna neto vērtība var nebūt vienāda ar nulli. Noteikto iemaksu shēmā izmaksātie pabalsti ir atkarīgi no pensiju shēmas iegūto aktīvu rezultātiem. Noteikto iemaksu shēmas saistības ir fonda aktīvu pašreizējā tirgus vērtība. Fonda neto vērtība vienmēr ir vienāda ar nulli. Virtuāla naudas līdzekļu konsolidācija (notional cash pooling) – ar šo jēdzienu šajā Pamatnostādnē saprot naudas līdzekļu apvienošanas shēmu, ko MFI (vai vairākas MFI) nodrošina subjektu grupai (turpmāk – “konsolidācijas dalībnieki”), kur: a) katram konsolidācijas dalībniekam ir savs konts; b) procentus, ko maksā vai saņem MFI, aprēķina uz “neto pozīcijas” pamata; un c) konsolidācijas dalībnieki var, neveicot naudas līdzekļu pārskaitījumus starp kontiem, izmantot norēķinu konta debeta atlikumu, kam nodrošinājums ir pārējo konsolidācijas dalībnieku noguldījumi.”